Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1070

az 1071/1998. (V. 22.) Korm. határozathoz A Kormány Hírközléspolitikája 1998—2005 Bevezetés A hírközlés általános fogalom, mely magába foglalja a hírek és információk átvitelének, tárolásának és feldolgozásának számos területét, jelesül a postai és távközlési szolgáltatásokat, beleértve a közcélú és különcélú, helyhez kötött és mobil telefóniát, illetve adatátvitelt, az ország nemzetbiztonsági és védelmi igényeit kielégítő távközlést, a rádió és televízió műsorszórást, műsorelosztást és műsorszétosztást, valamint a postai levél, pénzforgalmi és csomag szolgáltatásokat. Mindezek a modern információs társadalom infrastrukturális alapelemei. A hírközlés és ezen belül különösen a távközlés területén végbemenő és prognosztizálható fejlődés, a szolgáltatások és technológiák integrációja, az informatika, a távközlés egyre szorosabb összekapcsolódása egyértelművé teszi, hogy a hírközlési infrastruktúra nemzetgazdasági és társadalmi jelentősége egyre meghatározóbb lesz a jövőben. A távközlés fejlettsége és az informatikai eszközök széles körű elterjesztése, valamint használata alapvető hatást gyakorol az ország nemzetközi versenyképességére, kulturális színvonalára, az egyes régiók gazdasági növekedésére és a társadalmi életminőség javítására. Az ezredforduló utáni társadalom fejlődése már elsősorban a hírközlésre és a vele szoros kapcsolatban lévő informatikára épül. Az oktatás, a kereskedelem, az ipar, az államigazgatás és a háztartások működésének nélkülözhetetlen része lesz a kommunikáció és az annak bázisán megvalósuló integrált információs infrastruktúra. Magyarországon ez akkor valósulhat meg ha az informatikai eszközök és az információt továbbító hírközlő készülékek kezelését a lakosság széles rétegei úgy sajátítják el, hogy az alkalmazás természetes készségükké válik. Ennek fontos előfeltétele egyes társadalmi rétegek további leszakadásának megakadályozása, ugyanakkor a két folyamat kölcsönhatásában az információs technikák elsajátítása széles rétegek számára nyitja meg a felzárkózás útját. A magyar információs társadalom megteremtése csak a már kialakulóban lévő globális információs társadalom részeként képzelhető el. A világpiacot az oligopolisztikus verseny jellemzi. A hírközlési ágazatban a nemzetközi vállalatok szerepe erősödik. Folytatódik a globalizáció, a világgazdaságban áramló, befektetési célt kereső tőke értéke tartósan évi 200 milliárd dollár fölé emelkedik. A távközlésben a társaságok 1995. évi 804 milliárd USD bevétele 2005-re kb. 2 billió USD-re növekszik. A Magyarországra letelepedett és a jövőben betelepedő multinacionális vállalatok és pénzintézetek növekvő keresletet támasztanak a hírközlési szolgáltatások iránt, miközben maguk is hozzájárulnak az ágazat fejlesztéséhez. A teljes liberalizáció közelsége, illetve bevezetése további befektetéseket eredményez a hírközlés, ezen belül főleg a távközlés területén. Az ezredforduló után a médiában, az informatikában és a távközlésben egyaránt a mindhárom területre befektető multinacionális cégek jelenléte lesz a jellemző. Az előttünk álló gazdaságfejlesztési feladatok, felzárkózásunk a fejlett országokhoz, valamint csatlakozásunk a NATO-hoz és az Európai Unióhoz azt követelik meg, hogy az ország gazdaságpolitikájához illeszkedően a hírközlés fejlődését mintegy 8 évre szóló szakmapolitika alapozza meg. Ez idő alatt jön létre az a kiszámítható jogállami és piacgazdasági környezet, amelyben a felhasználók és szolgáltatók, a fogyasztók és termelők, a közigazgatás és a magánszféra szinergikus kölcsönhatása kialakulhat. A Hírközléspolitika fő célja olyan feltételrendszer kialakítása hosszú távon, amely a felhasználók által igényelt szolgáltatások körének bővítését, hozzáférhetőségük szélesítését, áraik csökkentését és minőségük javítását eredményezi. Hírközléspolitikánk figyelembe veszi a nemzetközi és hazai fejlődési trendeket, a Kormány Modernizációs Programjában és az OECD 1996-ban készített távközlési országtanulmányában foglalt javaslatokat, valamint az EU Agenda 2000 megnevezésű, csatlakozásunkkal kapcsolatos országvéleményében foglalt megállapításokat. A Kormány hírközléspolitikája különös figyelmet szentel azoknak a folyamatoknak és intézkedéseknek, amelyek — javítják Magyarország beilleszkedését mindazon nemzetközi szervezetekbe, amelyeknek a közelmúlt éveiben váltunk tagjává, — a hírközlési szektor oldaláról elősegítik és időben előbbre hozhatják hazánknak az Európai Unióhoz való csatlakozását, — elősegítik az ország nemzetbiztonsági és NATO tagságunkkal is összefüggő védelmi igényeinek érvényesítését. Stratégiánk illeszkedik az Európai Unióban megfogalmazott követelményekhez és ajánlásokhoz, de a hírközlés világméretű fejlődése elengedhetetlenné teszi azt is, hogy a hazai hírközléspolitikai döntések előkészítése során a világ más fejlett régióiban alkalmazott megoldási alternatívák is mérlegelés tárgyát képezzék, továbbá — mind politikai, mind gazdasági téren — maradjon meg az ország önrendelkezése addig a maximális mértékig, amit az Unió bármely tagországának megenged. Szükséges, hogy az Európai Unióhoz való csatlakozás során az Unió — nem kötelező — szabályainak merev, kritikamentes átvétele helyett minden olyan politikai és gazdasági döntésben, ahol mozgásterünk van, jusson kifejezésre az ország politikai és gazdasági érdeke. I. A HÍRKÖZLÉS AKTUÁLIS HELYZETE

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes